
На основу члана 138. став 1. Устава Републике Србије
 и члана 37. и 38. Закона о Заштитнику грађана
, у поступку контроле законитости и правилности рада Града Београда, Градска општина Вождовац, Одељење за комуналну инспекцију покренутом по сопственој иницијативи,  Заштитник грађана је сачинио следећи
ИЗВЕШТАЈ О СЛУЧАЈУ

СА ПРЕПОРУКАМА
Заштитник грађана је 17. 8. 2026. године примио обраћање А11 - Иницијативе за економска и социјална права са молбом за хитно поступање и покретање поступка контроле законитости и правилности рада надлежних органа, јер је најављено принудно извршење због кога ће више ромских породица остати без својих домова за 18. 8. 2026. године у 09,00 часова.
У обраћању је наведено да становници неформалног ромског насеља на углу улица Браће Јерковић и Војводе Влаховића на наведеној локацији живе приближно пет година. Указано је да насеље нема приступ електричној енергији, води и канализационој инфраструктури, и да се његови становници налазе у изразито тешком материјалном и социјалном положају. Према подацима којима располаже Иницијатива А11, међу погођеним лицима је 15 деце, укључујући тромесечну бебу и малу децу, самохрана мајка, старија лица и особе са озбиљним здравственим проблемима. Наведено је да већина деце школског узраста похађа школу у непосредној близини насеља.

Даље је наведено да је 12. 8. 2026. године Одељење за комуналну инспекцију ГО Вождовац на објектима у којима становници живе истакло обавештење у предмету VII-01 бр. 355-713/2020 којим је најављено да ће 18. 8. 2026. године у 09,00 часова бити приступљено принудном извршењу решења из 2020. године ради уклањања „постављених објеката без чврсте везе са тлом  - дашчаре”. Као извршеник је означено „НН лице”.

Указано је да ниједан од садашњих становника није учествовао у поступку у којем су наведена решења донета нити су им она достављена. Након истицања обавештења покушали су да од ГО Вождовац прибаве акте на основу којих се извршење спроводи,  али им они нису уручени. Наведено је да нису саслушани нити је претходно извршена процена њихових индивидуалних, породичних, здравствених, социјалних и стамбених околности.

Такође је наведено да овим лицима није обезбеђен одговарајући алтернативни смештај. Указано је да су становници наводили да име је као могућност помињано одвојено смештање деце у установу за децу и одраслих у прихватилиште за одрасла и стара лица, док тренутно расположивог алтернативног смештаја наводно нема. Становници су такође навели да су изложени притиску да напусте насеље пре извршења и да им је предочена могућност покретања прекршајних поступака, као и одвајања деце од родитеља уколико се не иселе. Истакнуто је да описане околности указују на озбиљне недостатке у поступању органа јавне власти, да су становници неформалног насеља фактички погођени поступком у којем нису признати ни као идентификована лица, док ће непосредна последица извршења бити рушење њихових јединих домова. Таква ситуација их истовремено лишава могућности да благовремено оспоре правни основ, неопходност и сразмерност мере која према њима производи далекосежне последице.

Посебно је истакнуто да Закон о становању и одржавању зграда захтева да се поступци исељења и пресељења воде уз поштовање законитости, сразмерности, достојанства и посебне заштите угрожених лица. Лица која немају другу стамбену непокретност нити средства да обезбеде други смештај остварују право на пресељење у одговарајући смештај. Решење о исељењу доставља се идентификованим лицима, којима морају бити доступни и правни лекови, док се начин извршења мора одредити водећи рачуна о конкретним животним околностима и тако да буде најмање штетан по њихова права. Напоменуто је и да Закон забрањује да исељење доведе до раздвајања чланова породице или заједничког домаћинства против њихове воље.    

Имајући у виду наведене информације, Заштитник грађана је сходно члану 38. Закона о Заштитнику грађана донео Закључак о покретању испитног поступка контроле рада Одељења за комуналну инспекцију Градске општине Вождовац. 

Актом Број: 355-730/2020 од 20. 8. 2025. године, Одељење за комуналну инспекцију Градске општине Вождовац доставило је Заштитнику грађана тражено изјашњење, у коме је наведено да је на основу великог броја пријава грђана, а у вези са прљањем и постављањем дашчара на површини јавне намене, код окретнице аутобуса број 26 у насељу Браће Јерковић, поступајући инспектор обавио инспекцијки надзор дана 12. 3. 2020. године у 12,30 часова и констатовао да су на предметној локацији од стране непознатих лица подигнути објекти без чврсте подлоге са тлом — дашчаре на градском грађевинском земљишту - јавној својин на кат. парц. 27/3 КО Кумодраж. Објашњено је да је имаоц права на парцели Република Србија, а корисник ГО Вождовац, као и да је наведено поступање супротно члану 22. став 4. Одлуке о комуналном реду, којимје забрањено на површинама јавне намене и на површинама у јавном коришћењу остављати и смештати објекте као што су дашчаре, гараже, оставе, шупе и слично.
Указано је да је том приликом записником наложена мера уклањање дашчара са предметне локације и дат је рок од 15 дана за поступање по наложеној мери. Како надзирани субјект, НН лице, није поступио по наложеним мерама, донето је Решење 355-713/2020 од 30. 6. 2020. године по коме такође није поступљено, о чему је сачињен контролни записник, те је донето и решење о извршењу 355-713/2020 од 12. 8. 2020. године, а све у складу са чланом 41. став 2. Закона о инспекцијском надзору и Закона о општем управном поступку.  
Даље је наведено како је у међувремену пристигао велики број пријава и једна инцијатива групе грађана, потписана од стране 581 грађана, те да се и даље на предметној локацији налази велика количина разног ђубрета која се увећава из дана у дан, што свакако угрожава нормалан живот и здравље становника у непосредном окружењу,  због чега је одлучено да се приступи извршењу предметног решења, те је по налогу руководиоца Одељења за комуналну инспекцију ГО Вождовац дана 7. 8. 2026. године извршен обилазак локације „Окретница аутобуса број 26”, а у вези са извршењем решења бр. 355-713/2020 од 12. 8. 2020. године, о чему је сачињена и службена белешка о затеченом стању Одсека за управно-правне послове и извршења Одељења за комуналну инспекцију ГО Вождовац, у којој је констатовано да се поред наведеног на предметној локацији налази инсталација гасовода, као и гасна станица у непосредној близини постављених дашчара. Констатовано је и да наведени простор нема водоводне, канализационе и електричне инсталације.
Објашњено је да су 12. 8. 2026 године на предметне дашчаре налепљена обавештења да ће се 18. 8. 2006. године приступити принудном извршењу решења са почетком од 09,00 часова. Истакнуто је да су примерак записника комуналног инспектора број 355-713/2020 године, као и примерак основног решења, примерак решења о извршењу, као и примерак обавештења о спровођењу извршења достављени надзираном субјекту, НН лицу, лепљењем на предметне објекте, с обзиром да присутна лица нису хтела да се идентификују и учествују у поступку инспекцијског надзора.  У погледу правних лекова, напоменуто је да су странци у овом поступку били на располагању жалба другостепеном органу у року од 15 дана од дана достављања решења, као и жалба на решење о извршењу у року од 8 дана од дана достављања решења о извршењу.
Даље је наведено да, будући да нико није показао интересовање, нити се формално обраћао надлежном органу, није могло бити утврђено о којим лицима се ради у току трајања поступка, те се НН-лице није легитимисало и на тај начин стекло статус странке у поступку.
У изјашњењу је наведено да је Град Београда, Градска општина Вождовац, Одељење за комуналну инспекцију мишљења да је позивање на Закон о становању и одржавању зграда у конкретном случају правно неосновано јер поменути закон уређује односе унутар стамбених заједница и права лица која су већ усељена у постојеће стамбене објекте који су у власништву правних или физичких лица. Насупрот томе, овде је реч о бесправном заузимању јавне површине постављањем дашчара и коришћење те површине за прикупљање и лагеровање секундарних сировина и отпада. Сходно томе, закључује се да оваква врста прекршаја спада под искључиву надлежност Одлуке о комуналном реду, на основу које је комунална инспекција и поступила и наложила уклањање дашчара са наведене површине.    

За обезбеђивање хитног смештаја и/или алтернативног смештаја социјално угроженим лицима која су остала без дома, указано је да је правни пут обраћање Градском центру за социјални рад Београд, одељење Вождовац, као и Секретаријату за социјалну заштиту. Истакнуто је да се за лица која бораве на поменутој парцели, информације о истима, као и саме пријаве боравка на територији Града Београд или других градова, могу затражити од Министарства унутрашњих послова Републике Србије, јер Одељење за комуналну инспекцију не располаже са датим информација. 
Када је у питању спровођење извршења предметног решења, указано је да је спровођење извршења ситуационе природе, да се унапред не може у потпуности предвидети ток самог извршења, као ни евентуалне околности и последице које могу наступити током његовог спровођења, због чега је Одељење за комуналну инспекцију, у циљу обезбеђивања услова за безбедно и несметано спровођење извршења, обавестило надлежне државне органе, Министарство унутрашњих послова, јавна комунална предузећа „Градска чистоћа” и „Зеленило - Београд”, као и Секретаријат за инспекцију, надзор и комуникацију - Сектор за послове комуналне милиције, ради пружања асистенције и предузимања мера из њихове надлежности. Уколико би приликом спровођења извршења на предметној локацији била затечена лица, о тој околности би, по спроведеном извршењу уклањања дашчара и комуналног и другог отпада, било обавештено надлежно одељење, односно Секретаријат за социјалну заштиту, ради предузимања мера из њихове надлежности.

Посебно је истакнуто да се извршење решења комуналног инспектора односи искључиво на уклањање постављених дашчара и комуналног и другог отпада са наведене парцеле, у складу са садржином извршног решења, као и да предметним решењем није наложено исељење лица, нити уклањање стамбених објеката, те се спровођењем извршења не врши исељење лица или уклањање стамбених објеката, већ искључиво извршење обавеза које су наложене решењем комуналног инспектора.

Приликом сагледавања правилности и законитости рада Града Београда, Градска општина Вождовац, Одељење за комуналну инспекцију у конкретном случају и утврђивању пропуста, Заштитник грађана руководио се одредбама:

Члана 25. став 1. Универзалне декларације о људским правима из 1948. године
, којом је прокламовано да свако има право на адекватан животни стандард и адекватно становање. 

Устава Републике Србије
, који у члану 21. забрањује сваку дискриминацију, непосредну или посредну, по било ком основу, а нарочито по основу расе, пола, националне припадности, друштвеног порекла, рођења, вероисповести, политичког или другог уверења, имовног стања, културе, језика, старости и психичког или физичког инвалидитета. Чланом 76. став 3. Устава Република Србије  прописано је да се не сматрају дискриминацијом посебни прописи и привремене мере које Република Србија може увести у економском, социјалном, културном и политичком животу, ради постизања пуне равноправности између припадника националне мањине и грађана који припадају већини, ако су усмерене на уклањање изразито неповољних услова живота који их посебно погађају.

Члана 11. став 1. Закона о ратификацији Међународног пакта о економским, социјалним и културним правима
 Република Србија се обавезала да ће признати сваком лицу право на животни стандард довољан за њега самог и његову породицу, убрајајући ту и довољну количину хране, одећу и смештај, као и стално побољшање његових услова живота. 

Закона о ратификацији Међународне конвенције о укидању свих облика расне дискриминације
, којим је у члану 2. став 2 прописана обавеза држава потписница да предузму, ако околности то захтевају, у социјалној, економској, културној и осталим областима, посебне и конкретне мере за обезбеђивање развоја или заштите извесних расних група или појединаца који припадају овим групама ради гарантовања под условима једнакости, пуног остварења права човека и основних слобода.

Члана 31. Закона о потврђивању Ревидиране Европске социјалне повеље
, којом је прописано да, како би се осигурало делотворно уживање права на стан, државе треба да предузму мере са циљем унапређивања приступа стамбеном смештају одговарајућег стандарда, спречавање или умањивање појаве бескућништва, као и да учине да цене стамбеног смештаја буду доступне онима који немају довољно средстава.   
Члана 8. Закона о ратификацији Европске конвенције за заштите људских права и основних слобода
 прописано је да свако има право на поштовање свог приватног и породичног живота, дома и преписке. Став 2. истог члана предвиђа да се јавне власти неће мешати у вршење овог права сем ако то није у складу са законом и неопходно у демократском друштву у интересу националне безбедности, јавне безбедности или економске добробити земље, ради спречавања нереда или криминала, заштите здравља или морала, или ради заштите права и слобода других.     

Закона о заштити права и слобода националних мањина
, који препоручује мере за обезбеђење равноправности у виду прописа, појединачних правних аката и мера у циљу поправљања положаја лица која припадају ромској националној мањини. 

Закона о становању и одржавању зграда, чији члан 78. предвиђа да се исељење лица из објекта који је изграђен супротно закону којим се уређују планирање простора и изградња објеката и који се налази на земљишту у својини другог физичког или правног лица спроводи када је то неопходно и оправдано ради остварења јавног интереса, а првенствено ради заштите живота и здравља људи и заштите имовине, односно када је важећим планским документом предвиђено привођење земљишта урбанистичкој намени за изградњу објеката за које се, у складу са законом којим се уређује експропријација објеката, утврђује јавни интерес. Члан 79. прописује да да уколико је неопходно извршити исељење и уколико лице са члановима свог породичног домаћинства нема у својини другу непокретност за становање и нема довољно средстава да обезбеди други смештај, то лице са члановима свог породичног домаћинства остварује право на пресељење у одговарајући смештај које обезбеђује надлежни орган јединице локалне самоуправе на чијој територији то лице има пребивалиште и који је донео решење о исељењу. У ставу 3. Истог члана прописано је да одговарајући смештај за пресељење треба да задовољи: одговарајућу локацију, у смислу приступа основној комуналној инфраструктури, незагађености земљишта, могућностима остваривања прихода и доступности јавних услуга, а нарочито у погледу образовања, здравствене и социјалне заштите, ценовну доступност становања, у смислу смањења учешћа у трошковима становања у зависности од висине примања домаћинства, у складу са одредбама овог закона о стамбеној подршци, лицима која не могу да плаћају трошкове становања, одговарајуће просторне услове стана, у смислу да корисна стамбена површина стана по члану породичног домаћинства не може бити мања од 8 m2, одговарајуће услове опремљености основним електричним, водоводним и санитарним инсталацијама, задовољавајуће услове са становишта сигурности и безбедности, у смислу физичке безбедности, као и заштите од хладноће, влаге, топлоте, кише, ветра и осталих неповољних климатских утицаја, физичку приступачност објекта у складу са прописом који уређује несметано кретање и приступ особама са инвалидитетом, деци и старим особама, уважавање културне прикладности становања лица које се пресељава. Даље, чланом 80. наведеног закона прописано је да су државни и други органи, као и други субјекти који учествују у спровођењу поступака исељења и пресељења, дужни да га спроводе у складу са принципима законитости, што значи да одлучују и поступају на основу закона и других општих аката, као и општеприхваћених правила међународног права и потврђених међународних уговора, сразмерности, која значи коришћење мера које су за лица погођена исељењем и пресељењем најповољнија, ако се њима постижу сврха и циљ закона, заштите достојанства, што значи да поштују и штите достојанство лица која су погођена исељењем и пресељењем, заштите посебно угрожених лица, што значи да приликом спровођења поступака штите права посебно угрожених лица, нарочито жена, деце, самохраних родитеља, породица са троје и више деце, жртве породичног насиља, лица преко 65 година старости и особа са инвалидитетом, међусобне сарадње, што значи да су државни и други органи, као и други субјекти који учествују у спровођењу поступака исељења и пресељења, дужни да међусобно сарађују у циљу заштите људских и мањинских права и остваривања најбољих интереса лица која су погођена овим поступцима.
Република Србија је донела Стратегија за социјално укључивање Рома и Ромкиња у Републици Србији за период 2022-2030. године
, као и Акциони план за 2026. и 2027. годину за спровођење Стратегије за социјално укључивање Рома и Ромкиња у Републици Србији за период 2022-2030. године
. Такође, и Град Београд је донео Стратегију за социјално укључивање Рома и Ромкиња на територији града Београда за период 2022-2032. године
. Стратегијом за социјално укључивање Рома и Ромкиња у Републици Србији  се прокламује посвећеност борби против упорне дискриминације и побољшање укључивања Рома у образовање, запошљавање, здравство и социјалну заштиту, као и становање. Као посебан проблем се наглашава да се расељавање неформалних ромских насеља најчешће спроводи кроз принудна исељавања, те да извештаји домаћих и међународних институција и организација истичу неадекватност процедура које су примењиване приликом расељавања неформалних ромских насеља – без благовременог обавештавања станара, без обезбеђивања било каквог смештаја или уз обезбеђивање смештаја који није адекватан, попут смештања у нестамбене металне контејнере у сегрегираним контејнерским насељима у којима није обезбеђен приступ основним услугама, нити је обезбеђена подршка која подстиче социјално укључивање. Указано је да значајан и све израженији проблем представља постојање стереотипа и негативног јавног мњења усмереног против расељавања Рома и Ромкиња и одбијања већинског становништва да прихвати да се они доселе у њихов комшилук.
Документом „Основни принципи и смернице у вези евикција и расељавања заснованих на развоју“, које је сачинио специјални известилац Високог комесара Уједињених нација, државама које спроводе расељавање грађана из неформалних насеља пружају се савети у вези мера и процедура које треба применити како се расељења не би одвијала у супротности са постојећим међународним стандардима људских права. Овај документ посебну пажњу придаје како самом процесу расељавања, тако и процесу који следи након пресељења, односно, прописани су критеријуми адекватног становања у алтернативном смештају који се, између осталог, односе на: просторије и инфраструктуру која обухвата пијаћу воду, енергију за кување, грејање и осветљење, санитарне уређаје и просторије за прање, услове за складиштење хране, канализацију; стамбени простор који испуњава услове за становање, пружајући становницима адекватан простор, заштиту од хладноће, влаге, топлине, кише, као и од грађевинских опасности или извора заразе, гарантујући физичку безбедност укућана, приступ могућности запошљавања, здравственим услугама, школама и социјалним установама. Приликом одлучивања да ли је одређени алтернативни смештај адекватан за становање, прописана је обавеза поштовања одређених правила која се односе на сарадњу надлежних органа са расељеним лицима, уз њихово пуно учешће у процесу пресељења. Такође, прописано је да нико од расељених лица не сме да трпи штету у погледу људских права, односно, права на континуирано побољшање животних услова. 
***
У поступку контроле законитости и правилности рада Града Београда, Градска општина Вождовац, Одељење за комуналну инспекцију, покренутом по сопственој иницијативи, Заштитник грађана је утврдио пропуст у раду Одељења за комуналну инспекцију ГО Вождовац, који се огледа у намери да се, након сазнања да предметне објекте користи за становање већи број лица ромске националности, организује и спроведе принудно извршење решења Број: 355-713/2020 од 30. 6. 2020. године, којим је непознатом лицу наложено да уклони објекте постављене без чврсте везе са тлом - дашчаре непознате намене, на делу површине јавне намене на кат. парц. 27/3 КО Кумодраж у улици Браће Јерковић код окретнице аутобуса број 26, Београд, без одобрења надлежног органа.
Заштитник грађана се слаже да је право и обавеза надлежних органа јединице локалне самоуправе да се старају о комуналном реду и да је њихово овлашћење да уклањају са површина јавне намене и у јавном коришћењу објекте чије је постављање на наведене површине забрањено, као и да у те објекте спадају дашчаре, гараже, оставе, шупе и слично. Међутим, став је Заштитника грађана да се наведене мере за одржавање комуналног реда не могу примењивати након сазнања да се предметни објекти користе за становање од стране већег броја лица која су истовремено припадници националне мањине у циљу чије заштите је Република Србија донела низ различитих прописа, стратегија и мера. У овом случају, очигледно је на простору кат. парц. 27/3 КО Кумодраж у улици Браће Јерковић код окретнице аутобуса број 26 у Београду дошло до формирања неформалног насеља припадника ромске националне мањине, што Градској општини Вождовац не може бити непознато, имајући у виду да су запослени у Одељењу за комуналну инспекцију више пута излазили на терен на предметну локацију, да се о неформалном насељу писало о медијима, да је било предмет обраћања невладиних организација и да су се становници насеља обратили тужбом Европском суду за људска права. Заштитнику грађана нису достављени докази из којих би се могло утврдити да су предузимане мере у циљу утврђивања идентитета тих људи, њиховог социјалног, економског, стамбеног и статусног стања, односно пружања материјалне и друге подршке. У ситуацији у којој се нелегално подигнути објекти, без обзира на то од које врсте материјала су сачињени и каква је њихова веза са тлом, користе за становање, наведени проблем превазилази питање одржавања комуналног реда и прелази на терен заштите људских и мањинских права на становање које је регулисано  горе наведеним међународним и домаћим правним прописима, а пре свега Законом о становању и одржавању зграда. 
Овај закон је у десет чланова, од члана 78. до члана 87., уградио кључне принципе и заштитне механизме дефинисане Међународним смерницама, а пре свега полазећи од најчешће очекиваних ситуација у стварности, која обилује правно несигурним статусима на становима и на земљишту, при чему су правно нерегулисани статуси на земљишту и стамбеним објектима најзаступљенији у неформалним и подстандардним насељима у којима већином живи ромско становништво. Стога се поступак исељења и пресељења најчешће везује за расељавања које је могуће очекивати у случају да се та насеља налазе на земљишту планираном за развојне активности. Закон свакако не треба разумети само као заштиту права једне етничке групе или заједнице, већ пре свега као заштиту основног људског права на дом, односно заштиту од бескућништва, што је и разлог због кога се ове одредбе налазе у поглављу Закона којим се уређују питања коришћења стана. Разлог томе је што се уређивањем поступка исељења и пресељења штите права на дом лица која због екстремног сиромаштва и социјалне искључености живе у стамбеном објекту и на земљишту на којима углавном немају правно регулисан статус, али који представља њихов једини дом. Право на дом заштићено је и чланом 8. Европске конвенције за заштите људских права и основних слобода, која је део законодавства Републике Србије, да свако има право на поштовање свог приватног и породичног живота, дома и преписке, као и да се јавне власти неће мешати у вршење овог права сем ако то није у складу са законом и у јавном интересу или ради заштите права и слобода других. 

Из наведених разлога, примена 22. став 4. Одлуке о комуналном реду и принудно извршење решења Број: 355-713/2020 од 30. 6. 2020. године о уклањању објеката представљало би недозвољено заобилажење одредби чл. 78-87. Закона о становању и одржавања зграда, којима су детаљно регулисани разлози, услови и поступак исељења и пресељења, као и права која припадају лицима над којима се спроводи овај поступак. Без претходно организованог и спроведеног поступка прописаног члановима 78-87. Закона о становању и одржавања зграда не може се, без обзира на доношење решења о уклањању објеката, приступити рушењу објеката у којима живе ромске породице на кат. парц. 27/3 КО Кумодраж у улици Браће Јерковић код окретнице аутобуса број 26 у Београду.  
С тим у вези, ради отклањања уочених недостатака, као и у циљу унапређења рада органа управе и спречавања сличних пропуста у будућности, на основу члана 37. став 3. Закона о Заштитнику грађана, упућује следеће препоруке:

1. Град Београд, Градска општина Вождовац, Управа ГО Вождовац застаће са извршењем решења Број: 355-713/2020 од 30. 6. 2020. године о уклањању објеката подигнутих простору кат. парц. 27/3 КО Кумодраж у улици Браће Јерковић код окретнице аутобуса број 26 у Београду све док предметни објекти службе за становање припадницима ромске националне мањине који живе на тој локацији, односно у формираном неформалном насељу. 
2. Евентуални поступак исељења и пресељења мора да буде спроведен уз строго поштовање права лица која се исељавају и пресељавају која су гарантована међународним и домаћим правним прописима, а пре свега одредбама чланова 78-87. Закона о становању и одржавању зграда. 

3. Неопходно је да пре спровођења поступка исељења и пресељења надлежни органи утврде идентитет становника предметног насеља, њихова места боравишта или пребивалишта, дефинишу њихово социјално, економско, стамбено и статусно стање, односно утврде да ли поседују стамбене објекте у које би се могли вратити или им је потребно обезбедити одговарајући смештај, те да ли им је и у којој мери потребна материјална подршка и друге услуге социјалне заштите.
Град Београд, Градска општина Вождовац, у складу са чланом 37. став 5. Закона о Заштитнику грађана, обавестиће Заштитника грађана у року од 60 дана о спровођењу ових препорука.     
	    ЗАШТИТНИК ГРАЂАНА

	

	    мр Зоран Пашалић

-Град Београд, Градска управа, Секретаријат за социјалну заштиту

-Градски центар за социјални рад Београд, Одељење Вождовац
- у списе предмета
� „Сл. гласник РС“, бр. 98/06


� „Сл. гласник РС“, бр. 105/2021


� A/RES/217, 10. 12. 1948.


� „Сл. гласник РС“, бр. 98/06 и 115/21


� „Сл. лист СФРЈ“, бр. 7/71 


�„Сл. лист СФРЈ“, бр. 31/67


� „Службени гласник РС – Међународни уговори“, број 42/09


� „Сл. лист СЦГ - Међународни уговори“, бр. 9/2003, 5/2005 и 7/2005 - испр. и „Сл. гласник РС - Међународни уговори“, бр. 12/2010 и 10/2015


� („Сл. лист СРЈ“, бр. 11/2002, „Сл. лист СЦГ“, бр. 1/2003 - Уставна повеља и „Сл. гласник РС“, бр. 72/2009 - др. закон, 97/2013 - одлука УС и 47/2018


� „Сл. гласник РС“, бр. 23/22


� „Сл. гласник РС“, бр. 119/25


� „Сл. лист града Београда“, бр. 21/22

